b"\n_START_ARTICLE_\nEscut de Mil\xc3\xa0\n_START_SECTION_\nHist\xc3\xb2ria\n_START_PARAGRAPH_\nL'\xc3\xbas de la Creu de Sant Jordi en estendards i ensenyes de la ciutat es remunta al segle X.  A Mil\xc3\xa0, com en moltes ciutats  de la Lliga Lombarda,  va comen\xc3\xa7ar a utilitzar-se la Creu de Sant Jordi com a s\xc3\xadmbol her\xc3\xa0ldic a finals del segle XII, despr\xc3\xa9s del Tractat de Constan\xc3\xa7a signat per l'emperador  Frederic I Barbarroja i les ciutats de la Lliga l'any 1183._NEWLINE_El 1395, Gian Galeazzo Visconti, va convertir a Mil\xc3\xa0 en un ducat i es va comen\xc3\xa7ar a utilitzar un escut amb les armes de la Casa de Visconti: De plata, un Biscione d'atzur, coronat d'or, menjant a una persona en el seu color. El 1450, Mil\xc3\xa0 va passar a estar governat per la Casa Sforza que va introduir el blas\xc3\xb3 familiar \xe2\x80\x93 D'or, una \xc3\xa0guila bic\xc3\xa8fala de sable, lampasada de gules i coronada d'or \xe2\x80\x93 en un escut quarterat al costat de les armes dels Visconti._NEWLINE_Durant l'ocupaci\xc3\xb3 francesa, es va adoptar un nou escut d'armes en el qual es va recuperar la Creu de Sant Jordi com a element central. A m\xc3\xa9s aquest blas\xc3\xb3 va ser augmentat d'un cap de sinople carregat amb la maj\xc3\xbascula N, la inicial de Napole\xc3\xb3, envoltada de tres roses representades esquem\xc3\xa0ticament._NEWLINE_A les armes del Regne de Lombardia-Ven\xc3\xa8cia (1815\xe2\x80\x931866) es va utilitzar, en un escut quarterat, el Biscione dels Visconti al costat de l'emblema de Sant Marc, un lle\xc3\xb3 alat, est\xc3\xa8s i afrontat que sost\xc3\xa9 l'Evangeli i que ha estat adoptat com a s\xc3\xadmbol per la ciutat de Ven\xc3\xa8cia. Al centre de l'escut, en un escuss\xc3\xb3, tamb\xc3\xa9 hi figuraven els blasons din\xc3\xa0stics de la Casa d'Habsburg-Lorena (Ducat d'Habsburg, Arxiducat d'\xc3\x80ustria, Ducat de Lorena). Aquest conjunt es trobava situat sobre el pit de l'\xc3\xa0guila bic\xc3\xa8fala de l'Imperi austr\xc3\xadac. Al timbre hi figuraven la Corona F\xc3\xa8rria i, sobre la figura de l'\xc3\xa0guila,  la Corona Imperial Austr\xc3\xadaca._NEWLINE_Despr\xc3\xa9s de la Unificaci\xc3\xb3 d'It\xc3\xa0lia es va recuperar de nou la Creu de Sant Jordi. Durant el per\xc3\xadode feixista es va tornar a augmentar l'escut amb un cap, per\xc3\xb2 en aquest cas va ser de gules i carregat d'un fasces (utilitzat com a emblema pel feixisme) que va estar vigent fins a 1944.\n_START_SECTION_\nEscut provincial\n_START_PARAGRAPH_\nLa prov\xc3\xadncia de Mil\xc3\xa0 utilitza un escut en el qual apareix representat el sol, carregat amb un creixent contornat (mitja lluna) de plata en un camp d'atzur, l'esmalt (color) d'Europa i la Creu de Sant Jordi, situada en el cap. Va existir una altra versi\xc3\xb3 anterior en la qual figuraven els blasons de Abbiategrasso, Gallarate, Lodi, Monza, i Mil\xc3\xa0 sobre el tot en escuss\xc3\xb3.\n_START_SECTION_\nCuriositats\n_START_PARAGRAPH_\nEl biscione d'armes dels Visconti figura a l'escut de l'equip de futbol Inter de Mil\xc3\xa0, en el logotip del fabricant d'autom\xc3\xb2bils Alfa Romeo i, en una versi\xc3\xb3 que reempla\xc3\xa7a al nen per una flor, pel grup financer Fininvest."